काव्य एक बशेश अभिव्यक्ति होंदा ऐ। ते एह् बशेश अभिव्यक्ति लक्ष्णा, व्यंजना, रूपक, प्रतीक, अलंकार, मुहावरे आदि कन्नै गै संभव होई सकदी ऐ। इन्दे बगैर कवता नेईं होइयै जां ते गद्यात्मक कथन होई जाग ते जां सपाटब्यानी। सपाटब्यानी कन्नै ते कवता दा मकसद गै खतम होई जंदा ऐ। व्यंग ते प्रतीक अज दी कवता दे बड़े म्हत्वपूर्ण ते सशक्त माध्यम न। प्रतीकवादी प्रतीकवाद गी मनै दे सूक्ष्म भावें दी अभिव्यक्ति दा इक साधन मनदे न। केईं विद्वान ते काव्य च प्रतीक गी इक चाल्ली दा अलंकार बी मनदे न। अलंक्रियतेऽनेन इति अलंकार जां अलंकारोति इति अलंकार ! अर्थ दोने दा लगभग इक्कै ऐ जेह्‌ड़ा काव्य गी अलंकृत करदा जां सोआरदा उसी अलंकार आखदे न। प्रतीक बी काव्य गी सोआरदा ऐ इस करियै इसी अलंकार आक्खना गलत नेईं होग। परम्परागत प्रतीकें दा प्रयोग करना बी असान होंदा ते समझना बी पर किश प्रतीक नेह बी होंदे न जेह्‌ड़े स्थिति, संदर्भ जां बशेश मानसिकता दे सूचक होंदे न। जिनें प्रतींकें च सूक्ष्म अभिव्यक्ति छप्पी दी होऐ उंदा अनुवाद करना किश मुस्कल होंदा ऐ। हां परम्परागत प्रतीकें दा अनुवाद करना इन्ना मुस्कल नेईं होंदा।